Katrín Tanja Davíðsdóttir hafði beðið lengi eftir að keppa á CrossFit mótinu í Dúbaí og var með í ár en mótið hófst í morgun . Byrjunin hjá þessum tvöfalda heimsmeistara gat hins vegar ekki verið verri . Katrín Tanja er í raun úr leik á mótinu eftir fyrstu grein því hún náði ekki að klára hana og situr eftir stigalaus á botninum . Katrín Tanja hefur talað um það að hún hafi áður verið hrædd við að synda í opnum sjó og það var nóg af slíku í þessari fyrstu skrein á mótinu . Íslensku keppendurnir á DubaiCrossFitChampionship í ár eru Björgvin Karl Guðmundsson , Sara Sigmundsdóttir , Katrín Tanja Davíðsdóttir og Oddrún Eik Gylfadóttir . Mótið stendur yfir frá 11. til 14. desember og lýkur því á laugardaginn . Keppni tafðist aðeins í morgun vegna slæms veðurs en mikil rigningarskúr gekk þá yfir Dúbaí . Æfingin snerist um að lyfta þungum sandpokum og synda síðan 150 metra sjósund á eftir . Hver íþróttamaður þurfti að fara í gegnum þrjár umferðir . Fyrst að lyfta tuttugu sandpokum , þá tíu sandpokum og loks fimm sandpokum . Eftir hverja sandpokatörn beið síðan 150 metra sjósund og því þurfti að synda alls 450 metra í sjónum . Sara Sigmundsdóttir endaði í 3. til 7. sæti og fékk því 90 stig fyrir þessa fyrstu grein . Svíinn Emma Tall vann hana og Daninn JulieHougard varð önnur . Oddrún Eik Gylfadóttir varð áttunda í þessari fyrstu grein á mótinu . Aðeins Emma og Julie náðu að klára þessar þrjár umferðir . Björgvin Karl Guðmundsson kom þriðji í mark hjá körlunum en efstu tveir menn voru Finninn JonneKoski og Kanadamaðurinn öflugi BrentFikowski . Björgvin Karl fékk því 90 stig . Aðeins Koski og Fikowski náðu að klára allar þrjá umferðirnar .